General Electric

A General Electric vagy GE (NYSE: GE) egy multinacionális, technológia és szolgáltatás profilú vállalat. 2005-re piaci értéke alapján a világ legnagyobb vállalata volt (a magas olajárak hátán 2004 végén és 2005 elején az ExxonMobil átvette a vezetést.) 2005. március 28-án a GE piaci értéke közelítőleg 379 milliárd dollár volt. A cég részvénye 2018. júliusáig egyike volt annak a harminc részvényből álló kosárnak, amelyből a Dow Jones Ipari Átlagot számítják. Nem szabad összekeverni a The General Electric Company plc-vel, amit 1999-ben Marconi plcre neveztek át.

Az 1960-as évek amerikai adótörvényei és könyvelési gyakorlata divatossá tette a konglomerátumok alapítását. A GE, ami már konglomerátum volt a fogalom megalkotása előtt, egyike azon kevés vállalatnak, amelyek nagy sikereket értek el ebben a szervezeti formában.

A GE számos rangos nemzetközi elismerést nyert, többek között a „The Most Respected Corporation of America”-díjat. A vállalat globális pénzügyi üzletága a GE Capital részeként működött a magyarországi Budapest Bank is, amit 2015-ben vásárolt meg a magyar állam.

Története 
1876-ban Thomas Alva Edison új laboratóriumot nyitott Menlo Parkban, New Jerseyben. Ebből a laboratóriumból származik talán a legismertebb felfedezés, az elektromos izzólámpa. 1890-re Edison a különböző üzleteit az Edison General Electric Companyban egyesítette.

1879-ben Elihu Thomson és E. J. Houston megalapították a rivális Thomson-Houston Companyt. Ez több vállalattal összeolvadt és később egy korábbi cipőgyáras, Charles A. Coffin vezette.

Az összeolvadások és a fontos szabadalmak birtoklása domináns pozícióba juttatta a két vállalatot a villamos iparban. Ahogy az üzletágak szaporodtak, úgy vált egyre bonyolultabbá a vállalatoknak, hogy teljes elektronikai megoldásokat nyújtsanak kizárólag saját technológiára támaszkodva. 1892-ben a két óriás vállalat egyesült General Electric Company néven Schenectady, New York-i székhellyel.

1896-ban a General Electric volt az egyike annak a 12 vállalatnak, melyek elsőként kaptak helyet a Dow Jones Ipari Átlag tőzsdei mutatón. A GE 2018-ig volt része a Dow Jones indexnek.

1919-ben a General Electric és az AT&T megalapította a Radio Corporation of America (RCA) nemzetközi rádióadót.

A General Electric egyike volt a nyolc legnagyobb számítástechnikai vállalatnak (IBM, Burroughs, Scientific Data Systems, Control Data Corporation, Honeywell, RCA, UNIVAC) az 1960-as évek folyamán. A GE általános célú és speciális célú számítógépek széles választékával rendelkezett. Az általános célú gépek csoportjába tartozott a GE 215, GE 225, GE 235, és a GE 600 sorozat. A speciális célú gépek csoportjába tartozott a GE 4010, GE 4020, a GE 4060 valós idejű folyamatokat vezérlő számítógép és a Datanet 30 üzenet kapcsoló számítógép. A Datanet 600-at megtervezték, de sosem adták el. Egyes vélemények szerint a GE azért lépett be a számítógép gyártási piacra, mert az 1950-es években az Egyesült Államok kormánya után ők voltak a legnagyobb felhasználók. Az 1970-es években a GE eladta a számítógép részlegét a Honeywellnek.

1986-ban a GE eladta az RCA-t, elsősorban az NBC televíziós hálózatnak. Többek között részesedést nyert a Bertelsmann AG és a Thomson is.

1989-ben a GE megvásárolta Európa egyik jelentős világítástechnikai gyárát, a Tungsramot. Először csak 51%-át, majd a maradékot is megvásárolta, így a világítás központja Magyarországon lett, ahol jelenleg 7 gyárat is üzemeltet. GE Hungary Zrt. néven ismert, ami megtalálható minden Tungsram fényforrás csomagolásán is.

2004-ben a GE megvásárolta a Vivendi Universaltól a televízió és mozi részleget és így a harmadik legnagyobb média konglomerátum lett a világon. Szintén 2004-ben a GE befejezte az élet- és lakáshitel biztosítási melléküzletágának független vállalatba szervezését, mely a Genworth Financial nevet kapta. Szintén ebben az évben a GE megvásárolta a Dillard üzletház hitelkártya részlegét 1,25 milliárd dollárért.

2005-ben a GE megvásárolta a kanadai Bombardier pénzügyi részlegét 1,4 milliárd dollárért.

2007-ben 11,6 milliárd dollárért a GE eladta a műanyag üzletágát, a GE Plasticsot a szaúd-arábiai SABIC-nak.

2016. január 13-án a cég bejelentette, hogy áthelyezi székhelyét (eddig Fairfield, Connecticut) Boston-ba. A költözés várhatóan 2018 végére fejeződik be.

2017-ben Jeff Immelt elnök-vezérigazgató 16 év után bejelentette visszavonulását, így 2017. augusztus 1-től a GE Healthcare korábbi vezérigazgatója, John L. Flannery veszi át a helyét a cég vezetésében 11. vezérigazgatóként, majd 2018 január 1-től az igazgatótanácsban is annak 10. elnökeként.

2018 júniusában a vállalat az egészségügyi üzletág (GE Healthcare) leválasztásáról, a Baker Hughes olajipari szolgáltató eladásáról döntött

2018 októberében John Flannery azonnali menesztéséről és Larry Culp (H. Lawrence Culp Jr.) kinevezéséről döntött az igazgatótanács

Ma 
A GE egy hatalmas multinacionális ipari vállalat, melynek székhelye Boston, Massachusetts, Amerikai Egyesült Államok. A GE minden üzletága önmagában is hatalmas vállalatot jelent, amelyek önállóan is rákerültek a Fortune 500-listára. A GE üzletágainak listája idővel változik a vásárlások és átszervezések következményeként.

Üzletágak 
 Access Distribution
 GE Advanced Materials
 GE Capital IT Solutions
 GE Capital Rail Services
 GECAS 
 GE Commercial Finance
 GE Consumer & Industrial
 GE Consumer Finance
 GE Energy
 GE Engine Services, Inc.
 GE Equipment Services
 GE Fanuc Automation North America, Inc.
 GE Financial Assurance Holdings, Inc.
 GE Franchise Finance Corporation
 GE Global Research
 GE Healthcare
 GE Infrastructure
 GE Insurance
 GE Money
 GE Osmonics
 GE SeaCo SRL
 GE Security
 GE Small Business Finance Corporation
 GE Supply
 GE Transportation
 General Electric Mortgage Insurance Corporation
 Global Nuclear Fuel - Japan Co., Ltd.
 HPSC, Inc.
 Instrumentarium Corporation
 MRA Systems, Inc.
 NBC Universal, Inc.
 Transport International Pool Inc.
 WMC Mortgage Corp.

Az üzletágak széles körének köszönhetően a GE a piac nagy részén képviselteti magát, többek között az elektromos áram generálása, szállítása és szétosztása, a világítás, ipari automatizálás, orvosi képalkotó berendezések, motorok, vonatok, repülőgépmotorok és a légi fuvarozás (műanyagok, szilikonok, kenőanyagok) terén. A társalapítója és 80%-os tulajdonosa (a Vivendi Universallal) az NBC Universalnak. A GE Commercial Finance (ipari finanszírozás), a GE Consumer Finance (polgári finanszírozás), GE Equipment Services (berendezés finanszírozás) és a GE Insurance (biztosítás) gazdasági szolgáltatások széles skáláját biztosítja. A vállalat több mint 100 országban rendelkezik képviselettel.

Érdekes módon a GE bevételeinek több mint fele pénzügyi szolgáltatásokból származik, így pénzügyi vállalatnak tekinthető ipari érdekeltséggel. Az egyik legnagyobb befektető az Egyesült Államokon kívül, többek között Japánban. Bár a konglomerátumok első hulláma (például ITT, Ling-Temco-Vought, Tenneco) elbukott az 1980-as évek közepén, a '90-es évek végén újabb hullám (például Westinghouse, Tyco) próbálkozott elérni a GE sikereit, de ezek is elbuktak.

Jack Welch

Vezetés

Pénzügyek 
 Bevétel (2016): 123,692 milliárd dollár 
 Nyereség (2016): 32,419 milliárd dollár
 Alkalmazottak (2017): 295 000

Hivatkozások

További információk 
 Yahoo! – General Electric Company Company Profile

Az Amerikai Egyesült Államok cégei
New York-i értéktőzsdén jegyzett részvénytársaságok
Az 1890-es években alapított cégek
1892-ben alapított szervezetek